Diari Oficial de la Generalitat Valenciana


Sumari del DOGV 5983, del 27-03-2009 (2009/3342)

RESOLUCIÓ de 3 de març de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Aparelladors i Arquitectes Tècnics de València i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5983

Data del DOGV
:   27-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3342


Data del document
:   03-03-2009

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * reglament intern
    * professió de l'urbanisme

RESOLUCIÓ de 3 de març de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Aparelladors i Arquitectes Tècnics de València i es disposa la seua publicació en el Diari Oficial de la Comunitat Valenciana. [2009/3342]  
Vist l'expedient de modificació estatutària instruït a instància del Col·legi Oficial d'Aparelladors i Arquitectes Tècnics de València, inscrit amb el número 97 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció de la modificació dels seus Estatuts en el dit Registre, atenent als següents  
Fets  
Primer   
José-Ramón Roca Rivera, president del Col·legi Oficial d'Aparelladors i Arquitectes Tècnics de València, va presentar en data 22 d'octubre de 2008, sol·licitud d'inscripció de la modificació dels Estatuts i de la denominació d'aquest en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Les modificacions al text estatutari van ser aprovades per l'Assemblea General Extraordinària del Col·legi, en la seua sessió de 14 d'octubre de 2008, segons certificat lliurat el dia 22 d'octubre de 2008, pel secretari del Col·legi, amb el vistiplau del president.  
Tercer   
En data 5 de novembre de 2008, el Col·legi Oficial d'Aparelladors i Arquitectes Tècnics de València va presentar nova redacció, per error de transcripció, de l'article 59 dels Estatuts.   
Quart  
En data 17 de febrer de 2009, la Junta de Govern del Col·legi Oficial d'Aparelladors i Arquitectes Tècnics de València, per mitjà del seu president, va sol·licitar que es desdoblara la seua sol·licitud en dues, la primera sobre la modificació d'Estatuts, objecte de la present Resolució, i la segona sobre canvi de denominació.  
Cinqué  
El nou text dels Estatuts, amb les modificacions procedents en exercici del control de legalitat, figura com a annex a la present Resolució, i es dóna ací per reproduït.  
Fonaments de dret  
Primer  
Revisats els Estatuts del Col·legi Oficial d'Aparelladors i Arquitectes Tècnics de València, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en exercici del control de legalitat previst en l'article 11 de l'Esmentada Llei 6/1997, de 4 de desembre, i en els articles 21 i 28 del Decret 4/2002, de 4 de gener, de Consell, que la desenvolupa, cal procedir al canvi de redacció de determinats articles, amb l'objecte de garantir la correcció normativa del text.  
Així, en l'article 7, apartat 6, procedeix substituir: «conforme l'article 10.a) de la Llei 36/1988, de 5 de desembre», per: «d'acord amb la Llei 60/2003, de 23 de desembre, d'arbitratge», en haver estat derogada la primera norma per la segona.  
En l'article 71, procedeix la substitució de la denominació indicada per al Consell Valencià de la professió, per la qual actualment consta inscrita en el Registre de Col·legis Professionals i de Consells Valencians de Col·legis Professionals: «Consell de Col·legis Oficials d'Aparelladors i Arquitectes Tècnics de la Comunitat Valenciana».   
En l'article 79, apartat de faltes greus, en el punt 2), procedeix el manteniment de la redacció estatutària anterior, atés que la nova redacció no resulta ajustada als principis sancionadors actualment vigents.   
Segon  
Tals Estatuts han estat aprovats amb els requisits i formalitats previstos en el dit article i en els propis Estatuts del Col·legi.  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'Esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36 de la Constitució Espanyola i l'article 49.1.22ª, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Inscriure la modificació dels Estatuts del Col·legi Oficial d'Aparelladors i Arquitectes Tècnics de València en el Registre de Col·legis Professionals i de Consells Valencians de Col·legis Professionals de la Comunitat Valenciana, amb els canvis de redacció indicats en el Fonament Primer.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere adient.  
València, 3 de març de 2009.- El director general de Justícia i Menor: Antonio Gastaldi Mateo.  
Estatuts del Col·legi Oficial d'Aparelladors i   
Arquitectes Tècnics de València  
CAPÍTOL I  
Normes generals  
Article 1  
El Col·legi Oficial d'Aparelladors i Arquitectes Tècnics de València és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins.   
Article 2   
L'àmbit territorial d'actuació és el que correspon a la província de València.  
Article 3   
El Col·legi Oficial d'Aparelladors i Arquitectes Tècnics de València està integrat pels aparelladors, arquitectes tècnics i enginyers d'edificació, que siguen admesos en aquest, per posseir els requisits exigits en la normativa aplicable.   
És obligatòria la col·legiació per als qui exercisquen la professió lliurement o en entitats particulars, segons la legislació en vigor.   
Article 4   
El domicili del Col·legi Oficial d'Aparelladors i Arquitectes Tècnics de València radica a la ciutat de València, carrer Colon, número 42.   
En aquelles poblacions en què els interessos de la professió ho requerisquen, es podran establir delegacions, previ el vot favorable de l'Assemblea General, a proposta de la Junta de Govern. En aquestes es realitzaran els tràmits administratius col·legials, d'acord amb les orientacions i directrius que determina la Junta de Govern.   
Article 5   
El Col·legi Oficial d'Aparelladors, Arquitectes Tècnics i Enginyers d'edificació de València es regeix per les disposicions legals en vigor, tant la bàsica de l'Estat, com per la Llei de Consells i Col·legis Professionals de la Comunitat Valenciana, reglament de desplegament de l'esmentada Llei, pels presents Estatuts, i pels acords que puguen adoptar els seus òrgans representatius, en l'àmbit de les seues competències respectives.  
CAPÍTOL II  
Dels fins i funcions del Col·legi  
Article 6   
Són fins essencials del Col·legi, els següents:   
a) L'ordenació de la professió, dins del marc legal respectiu, en l'àmbit de la seua competència, en benefici tant de la societat a què serveixen com dels interessos generals que els són propis.   
b) Vigilar l'exercici de la professió, facilitant el coneixement i compliment de qualsevol tipus de disposicions legals que afecten cada una i fer complir l'ètica professional, les normes deontològiques que els siguen específicament pròpies, així com vetlar per l'adient nivell de qualitat de les prestacions professionals dels col·legiats; promoure la formació i perfeccionament d'aquests i defensar la bona qualitat en la construcció.   
c) La defensa dels interessos professionals dels col·legiats i la representació exclusiva de la professió.   
d) La prestació de serveis per als seus col·legiats.   
Article 7   
Per al compliment dels seus fins essencials, són funcions pròpies del Col·legi les següents:   
1. Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels contractants dels seus serveis, exercir la potestat disciplinària en l'orde professional i col·legial, i exigir dels seus col·legiats el compliment de les obligacions legals i estatutàries.   
2. Organitzar els serveis d'assistència, formació i informació professional que calguen o siguen aconsellables per a promoure el major nivell tècnic, cultural i ètic dels col·legiats.  
3. Establir els serveis administratius i regular el règim de la gestió voluntària de cobrament dels honoraris que es meriten pels treballs professionals. Interpretar, a petició de part interessada, el criteri per a la fixació d'honoraris.   
4. Facilitar als col·legiats, quan així ho sol·liciten, servei d'assistència jurídica en accions litigioses, administratives i professionals, derivades del seu treball professional, que es prestarà sota les condicions i forma que a aquest efecte determine el Col·legi.   
5. Vetlar per l'estricte compliment de les normes professionals d'actuació; l'observança de les incompatibilitats legals; l'ètica professional i la prestació adequada dels serveis professionals dels seus col·legiats als particulars; igualment de quantes obligacions imposen les disposicions vigents que regulen les funcions i competències dels aparelladors, arquitectes tècnics i enginyers d'edificació, tot això dins de l'àmbit de la seua competència.   
6. Complir i fer complir als col·legiats els Estatuts i reglaments col·legials, així com les normes i decisions adoptades pels òrgans col·legials en matèria de la seua competència. Actuar en via arbitral, quan per a això fóra requerit, en els conflictes suscitats entre col·legiats o entre col·legiats i contractants dels seus serveis professionals, d'acord amb la Llei 60/2003, de 23 de desembre, d'Arbitratge.   
7. Intervindre, en el seu àmbit territorial i de competència, en la redacció i modificació de les normes reguladores de la professió.   
8. Disposar allò que corresponga, perquè s'emeten els dictàmens i informes i s'evacuen les consultes de caràcter professional, que siguen sol·licitades al Col·legi per autoritats, jutges i tribunals, així com qualsevol entitat pública o privada, particulars o col·legiats, i actuar per a la designació de pèrits.   
Facilitar als tribunals, d'acord amb les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials, o proposar-los a instància de l'autoritat judicial.   
9. Nomenar els representants del Col·legi en les entitats, comissions, jurats i organitzacions públiques o privades, per què fóra sol·licitada tal representació.   
10. Denunciar davant de l'administració, i perseguir davant dels tribunals de justícia, els casos d'intrusisme professional o de competència deslleial de què tinga coneixement, de conformitat amb la legislació vigent.   
11. Registrar les comunicacions d'encàrrecs professionals rebuts pels col·legiats i visar, si fa al cas, la documentació. El visat no comprendrà els honoraris ni altres condicions contractuals, la determinació de les quals es deixa al lliure acord de les parts. La comunicació es documentarà per mitjà de la nota-encàrrec i pressupost requerida per la Llei.   
12. Imposar sancions i correccions disciplinàries als col·legiats quan escaiguera, mitjançant el procediment regulat en aquests Estatuts.   
13. Aprovar els seus pressupostos, i regular i fixar les quotes i aportacions econòmiques dels col·legiats que calguen per a l'adient funcionament i sosteniment de l'estructura del Col·legi, recaptant i administrant els seus fons, segons pressupost anual d'ingressos i despeses. Amb aquesta finalitat, el Col·legi podrà compensar les quantitats pendents de pagament pels col·legiats, amb els ingressos que perceben aquests a través del Col·legi.   
14. Adaptar i aprovar els seus Estatuts i la resta de disposicions o reglaments que els desenvolupen.   
15. Organitzar cursos de formació i perfeccionament per als seus col·legiats, així com organitzar activitats i serveis comuns de caràcter professional, cultural assistencial, de previsió i anàlegs, sempre que siguen d'interés per als col·legiats, sense perjudici de les competències que puguen derivar-se de la normativa estatal, i es podran establir convenis i col·laboracions amb altres col·legis professionals i entitats legalment constituïdes.   
16. Promoure i crear serveis, o participar en entitats i institucions, amb la finalitat de difondre socialment els coneixements de la professió i la millora de l'edificació en general.   
17. Col·laborar amb les universitats en l'elaboració dels plans d'estudis, participar en els patronats universitaris, en l'organització dels centres docents de la seua demarcació, i preparar la informació necessària per a facilitar l'accés a la vida professional dels nous col·legiats.   
18. Totes les altres funcions i/o activitats que siguen beneficioses, directament o indirectament, per als interessos professionals i que s'encaminen al compliment dels objectius col·legials, dins del marc de la legislació vigent, i crear respecte d'això les societats que s'estimen convenients o bé la participació en aquelles que ja estiguen creades, si calguera.   
CAPÍTOL III  
Incorporació, permanència i baixa col·legial  
Article 8   
Els qui posseïsquen el títol d'aparellador, arquitecte tècnic i enginyer d'edificació, que els habilita legalment per a l'exercici professional en dret, seran admesos en el Col·legi, en els termes establits en aquest Estatut.   
En la primera sol·licitud d'ingrés al Col·legi, hi caldrà acompanyar el títol que l'habilite legalment per a l'exercici professional, o si no n'hi ha, testimoni notarial d'aquest, o certificat d'estudis i resguard, si haguera efectuat el pagament dels drets d'expedició, sense perjudici de l'obligació de presentar-lo posteriorment al Col·legi, quan obre en el seu poder. S'acompanyarà igualment del rebut acreditatiu si haguera ingressat a la Caixa del Col·legi l'import dels drets d'incorporació, així com declaració de no estar inhabilitat per a l'exercici professional.   
De la documentació presentada, el Col·legi expedirà l'oportú resguard, fins que se li comunique l'acord d'admissió per la Junta de Govern, dins del termini de trenta dies.   
Quan la persona sol·licitant figure ja inscrita en un altre Col·legi, bastarà amb un certificat lliurat per aquest, en què es farà constar si causa baixa com a resident en aquest.   
Els col·legiats que exercisquen per compte propi hauran d'estar donats d'alta en la Mutualitat de Previsió Social de la professió o en el Règim Especial d'Autònoms de la Seguretat Social, segons siga procedent, tenint en compte la legislació vigent en cada moment.   
Article 9  
La sol·licitud d'admissió només podrà ser denegada, i prèvies les garanties necessàries, en els supòsits següents:   
a) Quan no s'aporten els documents requerits o oferisquen dubtes racionals sobre la seua autenticitat i suficiència; en aquest cas, la Junta de Govern obrirà l'adient investigació.   
b) Quan la persona sol·licitant haguera estat condemnada per sentència ferma, que li inhabilite per a l'exercici de la professió.   
c) Com a conseqüència de la sanció imposada, en ocasió d'expedient disciplinari, durant el temps que dure aquesta.   
Article 10  
Contra la negativa d'admissió, la persona interessada podrà interposar recurs ordinari davant del Consell General o Consell Autonòmic, si fa al cas, en el termini d'un mes, comptador a partir de la data de la seua notificació.   
Les persones interessades, a qui es denegue la seua admissió al Col·legi, podran tornar a sol·licitar la seua incorporació aquest, una vegada que cessen les causes que van motivar la denegació.   
Article 11  
La condició de col·legiat es perd:   
a) Per renúncia o baixa voluntària, sol·licitada per escrit, per la persona interessada.   
b) Per expulsió del Col·legi, acordat segons el que disposen aquests Estatuts.   
c) Per deixar impagades les quotes ordinàries durant més de sis mesos; els drets d'intervenció professional o les quotes extraordinàries, prèvia incoació pel Col·legi del corresponent expedient i adopció de la fermesa del pertinent Acord.   
d) Per defunció.   
CAPÍTOL IV  
Drets i deures de les persones col·legiades  
Article 12. Drets dels col·legiats  
a) Participar com a electors i elegibles en les eleccions que es convoquen; participar activament en la vida col·legial, ser informats o intervindre amb veu i vot en les assemblees generals.   
b) Rebre assistència i assessorament, per part del Col·legi, d'acord amb els mitjans que es disposen en les condicions que es fixen reglamentàriament, en totes aquelles qüestions que se susciten relacionades amb l'exercici professional i, igualment, rebre el corresponent reciclatge professional.   
c) Utilitzar els serveis i mitjans del Col·legi, en la forma que reglamentàriament s'establisca.   
d) Presentar per a registre i visat, documents relacionats amb l'exercici professional.   
e) Formar part de les comissions o grups de treball que s'establisquen i rebre la informació sobre l'activitat corporativa i l'interés professional.   
f) Promoure actuacions dels òrgans de govern per mitjà d'escrits d'al·legacions, peticions, queixes, igualment el dret a destituir els membres dels dits òrgans, mitjançant l'exercici del vot de censura.   
Article 13. Deures dels col·legiats   
a) Exercir la professió èticament, i respectar les normes establides en aquests Estatuts i aquelles que es dicten en matèria de deontologia professional.   
b) Complir les normes corporatives i els acords adoptats pels òrgans de govern del Col·legi.   
c) Contribuir a les necessitats del Col·legi, i abonar puntualment les quotes ordinàries, extraordinàries, les aportacions econòmiques i les despeses originades pels visats col·legials, dins dels terminis que es fixen.   
d) Participar activament en la vida col·legial, i assistir a les assemblees generals i a les comissions o grups de treball que es constituïsquen.   
e) No fer ús d'aquella publicitat encaminada a l'obtenció de clients, que siga contrària a la deontologia professional i signifique competència deslleial, en no ajustar-se a les normes d'ordenació establides pel Col·legi.   
f) Sotmetre a visat les intervencions professionals, segons la normativa vigent en cada moment, tant a nivell estatal, autonòmic i, si fa al cas, col·legial.   
g) Informar el Col·legi, per escrit, els casos d'intrusisme professional que conega.  
h) Prestar els seus serveis professionals amb l'adient nivell de qualitat.  
CAPÍTOL V (Abans IV)  
De l'exercici professional  
Article 14   
Els aparelladors, arquitectes tècnics i enginyers d'edificació, pel fet d'exercir com a col·legiats pertanyents a aquest Col·legi, o bé ocasionalment en l'àmbit territorial del Col·legi si són membres d'altres, queden obligats a complir estrictament les condicions d'aquests Estatuts, igual que les normes deontològiques de l'exercici professional.   
Article 15   
L'exercici de la professió d'aparellador, arquitecte tècnic i enginyer d'edificació, es regirà per les disposicions legals vigents en cada moment, les prescripcions de la Llei de Defensa de la Competència i de la Competència Deslleial, amb sotmetiment al règim legal en matèria d'incompatibilitats i a les obligacions legals que en cada moment exigisca la normativa aplicable.  
Article 16   
Els aparelladors, arquitectes tècnics i enginyers d'edificació sotmetran a visat del Col·legi l'objecte de l'encàrrec; la documentació tècnica en què es materialitzen els treballs i intervencions que realitze en l'exercici de la professió o que es produïsquen com a conseqüència d'aquest, i facilitar al Col·legi la nota-encàrrec i pressupost o document que, en el seu moment, es requerisca. En aquests figuraran les dades definitòries dels encàrrecs i altres documents que acrediten l'encàrrec professional rebut. El visat no comprendrà els honoraris, ni les altres condicions contractuals, la determinació de les quals queda subjecta al lliure acord de les parts.   
Amb independència de la signatura, per les parts, de la nota-encàrrec i pressupost o document que en el seu moment es requerisca, quan el visat siga requisit necessari per a l'obtenció d'autoritzacions o llicències administratives, la seua sol·licitud es formalitzarà conjuntament pel col·legiat i el seu contractant.  
Igualment, estan subjectes a visat els documents que tinguen el seu origen en els encàrrecs o treballs, com ara llibres d'ordes i assistències, llibre d'incidències, certificat final d'obra i altres documents.  
Article 17   
El visat acredita la identitat del professional, controla la titulació, col·legiació, i l'habilitació per al treball de què es tracta; comprova la suficiència i integritat formal de la documentació que compon el treball, i les normes legals i requisits mínims, i exigits, si fa al cas, pels acords col·legials.   
El visat podrà ser atorgat o denegat. La decisió haurà de ser adoptada en el termini de 20 dies naturals, comptadors a partir de la seua presentació. No obstant això, el Col·legi podrà també, en idèntic termini, acordar la suspensió del visat en els supòsits de presumpta incompatibilitat o per altres causes prou justificades, i haurà de resoldre sobre l'atorgament o denegació d'aquest, en un termini màxim de dos mesos, comptadors a partir de l'acord de la suspensió.   
L'acord col·legial es notificarà als interessats en el termini de 10 dies, i haurà de contindre el text íntegre de la resolució adoptada; si aquesta és o no ferma en la via col·legial i, si fa al cas, recursos que contra aquesta puguen interposar-se; òrgan a què hagueren de presentar-se i termini de tal interposició.   
La pràctica del tràmit col·legial de visat donarà lloc a la meritació pel col·legiat dels drets econòmics que s'establisquen; el pagament de la qual serà condició prèvia perquè es puga retirar pels interessats la documentació presentada al dit tràmit.   
Article 18   
Queden exempts de l'obligació del visat col·legial aquells treballs per als que, per disposició legal, expressament s'establisca tal exempció.   
El Col·legi facilitarà la documentació comprensiva de la nota-encàrrec i pressupost que haja de servir per a la sol·licitud del visat.   
Totes les actuacions professionals seran notificades al Col·legi, en el termini de 20 dies naturals.   
Article 19   
Cap aparellador, arquitecte tècnic i enginyer d'edificació podrà intervindre en el mateix treball professional per al qual haja estat designat anteriorment un altre col·legiat, sense obtindre prèviament la seua vènia o, si no n'hi ha, la corresponent autorització de la Junta de Govern del Col·legi, preceptiva en tot cas, prèvia adopció de les mesures de garantia que calgueren, quant a les funcions derivades del visat com a sistema d'ordenació de l'activitat professional. Per a això, abans d'adoptar la resolució que procedisca, es demanarà de les parts interessades la informació prèvia que calguera, per a acordar, amb vista a la defensa dels legítims interessos del col·legiat contractat en primer lloc, si procedira; tot això sense perjudici del visat de la nova documentació i dins del marc de la Llei de Defensa de la Competència.   
En cap supòsit, el visat de la nova documentació podrà supeditar-se a condicions econòmiques.   
Article 20   
En l'exercici de la professió d'aparellador, arquitecte tècnic i enginyer d'edificació regiran les disposicions de l'ordenament jurídic aplicable en matèria d'incompatibilitats, així com les que els òrgans col·legials acordaren, amb l'aprovació prèvia o ratificació, si fa al cas, de l'Assemblea General de Col·legiats, i que es regularà simultàniament en tots els aspectes de la professió, tot això d'acord amb les disposicions legals vigents en la matèria.   
Article 21   
El Col·legi procurarà que les condicions dels concursos i oposicions, que per a aparelladors, arquitectes tècnics i enginyers d'edificació es convoquen, dins de la seua demarcació, s'ajusten a les disposicions i reglaments corresponents, i complisquen amb les condicions mínimes exigides legalment; igualment, vetlant pel prestigi de la professió i els interessos dels seus col·legiats, procurarà que aquells col·legiats que presten els seus serveis, en empreses privades o organismes oficials, perceben les remuneracions corresponents i gaudesquen de tots els drets i beneficis legalment establits. Per a això i, si fa al cas, s'interposaran quantes accions legals i recursos de defensa siguen possibles, amb les corresponents limitacions legals.  
CAPÍTOL VI  
Òrgans de govern  
Article 22  
Els òrgans de Govern del Col·legi són:   
a) Assemblea General de Col·legiats.   
b) Junta de Govern.   
De l'Assemblea General de Col·legiats  
Article 23   
L'Assemblea General de Col·legiats és l'òrgan sobirà i suprem del govern del Col·legi. En aquesta es forma i expressa la màxima voluntat de la Corporació. Està integrada per tots els col·legiats que es troben en ple ús dels seus drets.   
Article 24   
Correspon a l'Assemblea General:   
a) Aprovar, modificar i revisar els Estatuts i reglaments interns del Col·legi.  
b) Aprovar els pressupostos ordinaris i extraordinaris, així com la seua rendició de comptes i liquidació.  
c) Aprovar les quotes col·legials i drets d'intervenció.   
d) Aprovar la creació o participació d'entitats jurídiques, de qualsevol tipus, que s'estimen convenients per al millor compliment dels objectius col·legials o professionals.   
e) Conéixer i resoldre sobre l'actuació de la Junta de Govern o dels seus membres, la memòria de l'exercici; aprovar o censurar, si fa al cas, la gestió d'aquella.   
f) Aprovar, si és procedent, les actes de les anteriors assemblees generals.   
g) A més de les atribucions enumerades en l'article anterior, decidir sobre tots aquells assumptes que la Junta de Govern sotmeta a la seua consideració; igualment aquelles qüestions que siguen proposades per escrit, com a mínim pel 2% de col·legiats, i presentades al Col·legi amb una antelació, almenys, de vint dies naturals a la data de la celebració de l'Assemblea General.   
Article 25   
Les assemblees generals podran ser ordinàries i extraordinàries.   
Article 26   
L'Assemblea General Ordinària se celebrarà necessàriament dues vegades a l'any.  
La primera, dins del primer semestre, i inclourà obligatòriament el coneixement i liquidació dels comptes de l'exercici econòmic corresponent a l'any immediatament anterior, així com la memòria anual que la Junta de Govern sotmetrà al coneixement dels col·legiats.   
La segona Assemblea General Ordinària se celebrarà durant el quart trimestre, i haurà d'incloure, en l'orde del dia, el pressupost econòmic de l'any següent.   
Article 27   
Les assemblees generals seran convocades pel president del Col·legi, i en la convocatòria s'indicarà el lloc, data i hora, en què hagen de celebrar-se, en primera i segona convocatòria, com també l'orde del dia provisional dels temes a tractar.   
Per a la vàlida constitució de les assemblees generals caldrà l'assistència, com a mínim, de la meitat més un del cens col·legial en primera convocatòria. Si no s'aconsegueix la indicada presència se celebrarà la Assemblea, en segona convocatòria, trenta minuts més després de l'hora fixada per a la primera, siguen quins siguen els col·legiats presents i amb les excepcions que s'especifiquen en els apartats a, b, c i d.   
No obstant el previst en l'article anterior, es requerirà, en primera convocatòria, el vot favorable de les dues terceres parts del cens col·legial, i en segona convocatòria, les dues terceres parts dels assistents, per a adopció d'acords sobre les matèries següents:   
a) Aprovació, modificació o revisió dels Estatuts col·legials.   
b) Adquisició o venda de béns immobles.   
c) Aprovar la creació d'entitats jurídiques de qualsevol tipus, que s'estimen convenients per al millor compliment dels objectius col·legials o professionals.   
d) Proposició de vots de censura a la Junta de Govern, o a qualsevol membre d'aquesta.   
En les assemblees generals, tant ordinàries com extraordinàries, tots els col·legiats tindran dret de vot.   
Article 28   
Totes les assemblees generals, que no siguen les dues previstes en l'article anterior, tindran la consideració d'extraordinàries, i podran ser convocades per Acord de la Junta de Govern o quan ho sol·liciten per escrit almenys el 5% de col·legiats, i exposar amb precisió els punts a tractar. En aquest últim supòsit, la celebració haurà de tindre lloc dins dels trenta dies següents a l'entrada en el Col·legi de tal sol·licitud.   
Article 29   
L'orde del dia de les assemblees generals serà elaborat per la Junta de Govern i remés a tots els col·legiats juntament amb la convocatòria, 30 dies naturals abans de la data de celebració, en el cas d'assemblees generals ordinàries, i de 15 dies naturals, en les extraordinàries.   
Amb una antelació mínima de 10 dies naturals a la celebració de l'Assemblea, es remetrà als col·legiats, si és procedent, l'orde del dia definitiu, en què s'inclouran, a més dels temes que indique la Junta de Govern, les qüestions que hagen estat proposades pels col·legiats, amb les formalitats previstes en els presents Estatuts. Només podran ser tractats i adoptats acords sobre aquells assumptes que figuren en l'orde del dia definitiu.   
Article 30   
En el capítol de precs i preguntes, que tancarà l'orde del dia de les assemblees generals, els col·legiats podran formular aquests, per escrit, i amb una antelació de 10 dies naturals a la data de celebració de l'Assemblea.   
Els que es facen oralment en la mateixa assemblea, només seran presos en consideració per la Junta de Govern, quan puguen ser adequadament contestats sense prèvia documentació.   
Article 31   
La documentació que haja de ser objecte d'estudi i discussió per les assemblees, estarà a disposició dels col·legiats, amb 30 dies naturals d'antelació a la data de celebració de les assemblees generals ordinàries, i amb 15 dies naturals per a les extraordinàries.   
Article 32   
Les assemblees generals seran presidides pel president del Col·legi o qui el substituïsca estatutàriament. Actuarà com a secretari d'aquestes el del Col·legi.   
Podran assistir a les assemblees els assessors del Col·legi i quants empleats calguen per la Junta de Govern, per a la deguda informació i assessorament de l'òrgan.   
Abans d'iniciar-se l'Assemblea General es nomenaran dos col·legiats, com a interventors de l'acta de la sessió.   
Article 33   
El president de l'Assemblea sotmetrà a debat tots els punts de l'orde del dia que hagen de ser objecte d'acord, i donaran la paraula als col·legiats que ho desitgen per l'orde en què ho sol·liciten i prèvia identificació d'aquests amb el seu nom i cognoms.   
Els col·legiats podran fer ús de la paraula dues vegades sobre el mateix tema de discussió, i excepcionalment una més per a contestar les preguntes directes o al·lusions.   
No obstant això, el president, quan l'índole de l'assumpte o l'estat de la discussió així ho requerisca, podrà concedir la paraula a un col·legiat que l'haja usat les tres vegades a què es refereix el paràgraf anterior.   
Cada una de les intervencions dels col·legiats no podrà, en cap cas, durar mes de tres minuts.  
Article 34   
Els components de la mesa, constituïda pel president i la Junta de Govern, podran intervindre quantes vegades ho desitgen, sense superar la duració de tres minuts en cada intervenció. Excepcionalment, podrà el president prolongar les intervencions quan es tracte de problemes greus.   
Els qui hagen fet precs i preguntes per escrit tindran dret a tres minuts de rèplica a les respostes que els siguen donades per la mesa.  
Article 35   
Quan el president considere prou debatut un assumpte o quan s'hagen esgotat els torns fixats en aquests Estatuts, se sotmetrà a votació l'adient projecte d'acord.  
Article 36   
S'entendrà que hi ha unanimitat en una votació, quan en preguntar el president si s'aprova l'assumpte sotmés a debat cap col·legiat manifeste el contrari. En tot cas, el president podrà proposar que se celebre votació.   
En cas de no haver unanimitat, els acords seran adoptats per majoria simple de vots entre els col·legiats assistents, llevat d'aquells casos a què es refereix l'article 27, apartats a), b),c) i d).   
Les votacions s'efectuaran de qualsevol de les formes següents: ordinària, nominal i per papereta.   
La votació ordinària es verificarà i es farà en l'orde que establisca el president, els qui aproven la votació que es debat, els qui la desaproven i els qui s'abstinguen.   
La votació nominal es realitzarà dient el col·legiat els seus dos cognoms seguits de la paraula (Sí) o (No) o (m'abstinc) i tindrà lloc quan ho sol·liciten, com a mínim, un terç dels assistents.   
La votació per papereta haurà de celebrar-se quan la demanen, com a mínim, el 50% dels assistents a la Junta o la propose el president amb el consens de la mesa, per considerar que afecta el dret d'intimitat de col·legiats.   
Article 37   
El secretari de l'Assemblea remetrà a tots els col·legiats, amb el vistiplau del president, i dins dels vint dies següents a la celebració d'aquesta, el certificat dels acords adoptats en aquesta.   
Article 38. De la Junta de Govern   
Les seues funcions són la representació general, amb respecte a la voluntat expressada per l'Assemblea General, la direcció, l'administració i la gestió ordinària del Col·legi.   
La Junta de Govern en ple estarà constituïda pels càrrecs següents: president, secretari, tresorer, comptador i 7 vocals. El vocal número 1 tindrà el càrrec de vicepresident.   
La representació institucional del Col·legi correspon al president, amb l'atribució de les facultats indicades en aquests Estatuts.   
Són funcions específiques de la Junta de Govern:  
1. En relació amb es col·legiats:   
a) Resoldre sobre l'admissió de les sol·licituds de collegiació.   
b) Vetlar pel comportament professional dels col·legiats, tant en les seues relacions mútues, com en les que tinguen amb tercers.   
c) Promoure les oportunes accions per a impedir l'exercici de la professió als qui no posseïren titulació legal per a això.   
d) Publicar la convocatòria d'eleccions, per a proveir els càrrecs de la Junta de Govern.  
2. En relació amb la vida econòmica del Col·legi:   
a) Recaptar i administrar els fons del Col·legi, i vetlar i exigir, si és el cas, el compliment de les obligacions dels col·legiats.   
b) Elaborar els pressupostos i rendir els comptes anualment a l'Assemblea General de col·legiats.   
c) Proposar a l'Assemblea General de col·legiats la compravenda de béns immobles.   
d) Autoritzar els moviments de fons en els casos d'obertura o traspassos de comptes bancaris.  
3. En relació amb els organismes oficials, en el seu mateix àmbit territorial:   
a) Defensar els col·legiats en l'exercici de les seues funcions professionals.   
b) Gestionar, en nom del Col·legi, quantes millores estime convenients per a l'òptim desenvolupament de la professió en l'àmbit col·legial, així com tot allò que puga redundar en interés professional dels aparelladors, arquitectes tècnics i enginyers d'edificació.  
També seran funcions de la Junta de Govern l'execució dels acords col·legials, i qualssevol altres que calguen per a complir l'objecte i fins d'aquest Col·legi i no hi haja competència expressa per a aquestes a favor de les assemblees generals.   
Article 39   
Són atribucions del president:   
a) La representació legal del Col·legi.   
b) Presidir les reunions de l'Assemblea General, de la Junta de Govern, així com totes les comissions que es constituïsquen al Col·legi. En cas d'empat en les votacions, dirimirà les qüestions suscitades amb un vot de qualitat.   
c) Resoldre directament els casos imprevistos o inajornables que puguen sorgir, i donar-ne compte a la Junta de Govern.   
d) Ordenar els pagaments que es realitzen a càrrec dels fons del Col·legi.   
e) Signar, conjuntament amb el tresorer, comptador o el vocal que accidentalment els substituïsca, qualsevol document per a moviment de fons. En els supòsits de necessitat es podran habilitar altres membres de Junta perquè puguen disposar dels moviments de fons, amb els criteris limitadors que es fixen per acord de la Junta de Govern.   
f) Autoritzar, amb la seua signatura, les actes i documents col·legials que ho requerisquen, així com quants documents públics o privats calguen en l'execució d'acords col·legials o de les seues facultats i competències.   
g) Exercir la direcció del Col·legi i vetlar, en tot moment, pel seu més eficaç desenvolupament i pel compliment dels acords col·legials.   
Article 40   
Correspon al vicepresident substituir el president en cas d'absència, vacant o malaltia i en tots aquells actes i representacions que aquest li delegue, i assumir en aquest moment totes les atribucions i responsabilitats expressades en l'article anterior.   
Article 41   
a) Correspon al secretari estendre actes de totes les reunions que se celebren i expedir els certificats que sol·liciten amb el vistiplau del president, i tindre al seu càrrec la documentació del Col·legi.   
b) Dirigir els serveis administratius i del personal del Col·legi.   
c) Confeccionar la memòria anual.   
d) Cuidar del registre de col·legiats, en què del mode més complet possible, es consignarà l'historial professional de cada un d'ells.  
Article 42   
Correspon al comptador ordenar la comptabilitat del Col·legi.   
a) Autoritzar amb la seua signatura tots els documents de cobraments i pagaments que hagen estat estatutàriament autoritzats.   
b) Signar, juntament amb el president o el tresorer, els documents necessaris per al moviment de fons.   
c) Formar l'estat mensual de fons i formalitzar el balanç, inventari i pressupost de cada exercici, i sotmetre'ls a consideració de la Junta de Govern.   
Article 43   
Correspon al tresorer custodiar els fons col·legials.  
a) Ordenar qualsevol classe de cobraments i pagaments, moviment de fons i inversions, autoritzats pel president. i amb la presa de raó del comptador.   
b) Signar conjuntament, amb el president o amb el comptador, els xecs i talons dels comptes corrents del Col·legi.  
Article 44   
a) En el cas que un membre de la Junta cesse abans de la finalització del seu mandat, les seues responsabilitats i les seues funcions seran assumides per un altre membre, segons l'acord que adopte respecte d'això la Junta de Govern. Si el cessament afecta més d'1/3 de membres de la Junta de Govern, es procedirà a convocar eleccions per als càrrecs vacants, pel període restant de mandat que quede pendent.   
b) Els vocals exerciran les funcions que els siguen encarregades per la Junta de Govern o pel president.  
Article 45   
Els col·legiats, que tinguen algun càrrec en els òrgans de govern del Col·legi, podran percebre una remuneració, en aprovar-se, si fa al cas, els pressupostos anuals.  
CAPÍTOL VII  
De les eleccions a càrrec de la Junta de Govern  
Article 46   
Els membres de la Junta de Govern del Col·legi seran elegits per sufragi d'entre tots els col·legiats en aquest.   
El mandat de la Junta de Govern serà de quatre anys, i es renovarà en la seua totalitat al terme d'aquest.   
Article 47   
Els col·legiats, que exercisquen el seu mandat en la Junta de Govern podran ser reelegits per al mateix càrrec, sense limitació de reelecció per als successius mandats.   
Article 48   
Amb una antelació de cinquanta dies naturals a l'acabament del mandat dels càrrecs a renovar, la Junta de Govern anunciarà la celebració d'eleccions per a la seua renovació, publicar i exposar en el tauler d'anuncis del Col·legi la relació de col·legiats amb dret de vot.   
Article 49  
L'elecció de la Junta de Govern del Col·legi es procurarà celebrar de forma coordinada amb les corresponents als òrgans dels Consells Autonòmic i Consell General, per tal que es mantinguen tota l'organització col·legial un desitjable principi d'unitat en l'exercici dels mandats.   
Article 50. Electors   
Tindran dret a emetre el seu vot tots els col·legiats que complisquen els requisits següents:   
a) Estar al corrent en el compliment de totes les seues obligacions col·legials.   
b) No estar suspés per a l'exercici de la professió.   
c) No trobar-se complint una sanció imposada per expedient disciplinari col·legial.   
Els col·legiats només podran exercitar el seu dret de vot una sola vegada, per a cada càrrec de la Junta de Govern.   
Article 51. Candidats   
Tots els col·legiats que tinguen la condició d'electors i la seua residència a la província de València, podran presentar-se com a candidats per a qualsevol càrrec directiu del Col·legi, amb les excepcions de l'article següent sempre que ostenten les condicions exigides en l'article precedent per a ser electors.   
Article 52   
Per a l'eficàcia d'aquesta presentació, caldrà que els candidats proposats l'accepten per escrit dirigit a la Junta de Govern del Col·legi o, si és el cas, a la Junta d'Edat, amb una antelació d'almenys vint-i-cinc dies naturals a la data assenyalada per a l'elecció.   
Article 53  
En el cas que foren proclamats candidats entre els components de la Junta de Govern la meitat més un dels integrants d'aquesta, entrarà en funcions la Junta d'Edat prevista en la Llei de Col·legis Professionals, per a substituir totalment o parcialment, durant el període electoral, els membres de la Junta de Govern que pretenguen tornar-se a presentar a la reelecció.  
Article 54. Vot personal  
La Junta de Govern facilitarà, d'acord amb els mitjans que dispose el Col·legi, la propaganda dels candidats, en condicions d'igualtat.   
El dret de vot podrà ser exercit pels col·legiats, personalment, i acudir el dia assenyalat a la seu del Col·legi a depositar a l'urna la papereta de votació.   
Article 55. Presentació de candidatures  
El termini de presentació de candidatures finalitzarà vint-i-cinc dies naturals abans de la data de celebració d'eleccions, en cas d'ordinàries, i vint-i-sis, en cas d'extraordinàries.  
La presentació de candidatures es realitzarà per escrit dirigit a la Junta de Govern del Col·legi, subscrit pels mateixos candidats.   
Allò que s'ha expressat en aquest article tindrà validesa, tant per a les candidatures individuals com per a les de diversos candidats, o per a candidatures completes a la totalitat de llocs de la Junta de Govern.   
Article 56. Proclamació de candidatures   
La Junta de Govern, després d'examinar els escrits presentats i de trobar-los conformes, realitzarà la proclamació de candidatures, almenys vint dies naturals abans de la data de celebració d'eleccions. La dita proclamació s'exposarà en el tauler d'anuncis del Col·legi, junt amb les causes, si és el cas, de la no-proclamació d'altres candidatures presentades.   
Als candidats no proclamats se'ls comunicarà, per correu certificat urgent o qualsevol altre mitjà que possibilite la constància de la seua recepció, els motius de la no-validesa de la seua candidatura, i aquests podran presentar el corresponent recurs fins a tres dies després de la notificació. La Junta de Govern haurà de resoldre tal reclamació en el termini de tres dies.  
En el moment de la proclamació definitiva, els candidats que ho hagen sol·licitat, tindran a la seua disposició les paperetes i sobres oficials a utilitzar en les eleccions.   
Junt amb la proclamació definitiva de candidats s'exposarà en el tauler d'anuncis del Col·legi i delegacions la relació definitiva d'electors, mitjançant un apèndix en què figuraran les modificacions respecte del llistat provisional.  
La proclamació definitiva de candidats es remetrà als col·legiats.  
Article 57. Candidats únics   
Després de la proclamació definitiva de candidatures per a aquells càrrecs en què només hi haja un candidat, no caldrà cap votació, i la proclamació definitiva del candidat equivaldrà a la seua elecció automàtica.   
Article 58. Vot per correu  
I) Els col·legiats que prevegen que en la data de la votació no es trobaren en la circumscripció territorial del Col·legi, o que no puguen personar-s'hi, poden emetre el seu vot per correu, amb la sol·licitud prèvia a la Junta de Govern amb els requisits següents:  
a) L'elector sol·licitarà a la Junta de Govern, a partir de la data de convocatòria i fins al cinqué dia anterior a la votació, un certificat d'inscripció en el cens electoral.  
b) La sol·licitud haurà de formular-se personalment, prèvia presentació del seu document nacional d'identitat, davant de la Junta de Govern al domicili del Col·legi o de qualsevol de les seues delegacions, i serà atés pel secretari de la Junta de Govern o empleat habilitat a aquest efecte.  
c) En cas de malaltia o incapacitat que impedisca la formulació personal de la sol·licitud, es podrà gestionar per mitjà d'un altre aparellador, arquitecte tècnic i enginyer d'edificació, i/o familiar que han d'estar degudament autoritzats, i acreditar aquesta la seua identitat i representació amb document autenticat per notari.   
Aquesta autorització s'estendrà individualment en relació amb cada elector i sense que puguen incloure-s'hi diversos electors, ni una mateixa persona representar més d'un elector. La Junta de Govern comprovarà en cada cas la concurrència de les circumstàncies a què es referix aquest apartat.  
d) Rebuda la sol·licitud a què fa referència l'apartat b) i c) d'aquest mateix article, la Junta de Govern comprovarà la inscripció, realitzarà l'anotació corresponent en el cens, per tal que el dia de les eleccions no es realitze el vot personalment, i remetrà per correu a l'elector, les paperetes, els sobres electorals i el certificat sol·licitat.  
II. Una vegada que l'elector haja elegit, o si és el cas, emplenat la papereta de vot la introduirà en el sobre de votació i el tancarà. Inclourà el sobre de votació i el certificat en el sobre dirigit a la taula, i ho remetrà per correu certificat a l'apartat de correus que es determine en la convocatòria, que estarà intervingut notarialment durant el període electoral.  
En aquest últim sobre figurarà en el remitent el nom, cognoms i número del DNI de l'elector i una firma que creue la solapa. El Col·legi imprimirà paperetes i els sobre de vot.  
Només seran vàlids els sobre remesos per correu ordinari o certificat precisament a l'apartat de correus indicat en la convocatòria.  
Una hora abans del tancament de la mesa electoral, seran extrets pel notari els sobres depositats a l'apartat de correus, i seran entregats pel mateix notari davant de la mesa electoral.  
Article 59. Desenrotllament de les eleccions   
Durant el període de constitució de la mesa, només estaran presents la mesa, els interventors designats pels candidats, el personal auxiliar i la persona que estiga votant, que haurà d'acreditar la seua personalitat amb el DNI, passaport o permís de conduir, o carnet col·legial en vigor.   
després de l'acabament del termini establit per a exercir el vot personal, el qual vindrà reflectit en la convocatòria d'eleccions, es tancaran les portes de la sala de votació i es procedirà a rebre del notari els vots per correu, per a la posterior introducció a l'urna de votació, després de les comprovacions pertinents.   
Una vegada realitzat açò, es procedirà a l'escrutini dels vots emesos, que serà públic.   
Article 60. Vots nuls   
Seran considerats vots nuls:   
a) Els remesos per correu sense complir els requisits adequats.   
b) Els que continguen esmenes, ratllades o comentaris.   
c) Els emesos a favor de persones en què no concórrega la condició de candidats per al lloc votat.   
d) Els emesos a favor de dos o més candidats per al mateix càrrec.   
e) Els emesos en paperetes distintes al model oficial imprés pel Col·legi.   
Article 61. Actes   
A l'acabament de l'escrutini s'estendrà acta d'aquest, i hi consignarà els resultats, els vots nuls i el nombre de vots emesos. Així mateix, es farà constar qualsevol reclamació efectuada pels interventors designats pels candidats.   
El resultat de les eleccions es remetrà a tot el cens col·legial amb el nom dels candidats que hagen resultat elegits en els diferents càrrecs.   
La proclamació provisional dels resultats podrà ser impugnada per qualsevol candidat, en el termini de 48 hores després del terme de les eleccions, per mitjà d'un escrit remés al Col·legi, a la Junta de Govern.   
Seran proclamats per a exercir els càrrecs que hagueren eixit a elecció, aquells candidats que hagen obtingut el nombre més gran de vots.   
En cas d'empat, es resoldrà d'acord amb la vigent Llei Electoral, que serà supletòria en tot el que es referix a les eleccions que no es regule en aquests Estatuts.   
Article 62. Presa de possessió   
La presa de possessió dels nous càrrecs s'efectuarà en un termini màxim de deu dies des de la data d'eleccions. A partir de la presa de possessió s'establirà un període d'un mes, durant el qual la Junta de Govern ixent quedarà obligada a facilitar quanta informació li siga requerida per la nova Junta.   
CAPÍTOL VIII  
Règim econòmic  
Article 63   
El Col·legi té plena capacitat jurídica en l'àmbit econòmic i patrimonial per al compliment dels seus fins.   
Article 64   
Són recursos econòmics ordinaris del Col·legi:   
a) Les quotes d'incorporació i les ordinàries a satisfer periòdicament pels col·legiats, les quanties de les quals seran determinades per l'Assemblea General de Col·legiats, en aprovar-se els Pressupostos Generals.   
b) Els drets per intervencions professionals atenent la naturalesa d'aquestes, i si és el cas, les despeses de tramitació o per prestació de serveis col·legials.   
c) Els productes dels béns i drets que posseïsca la corporació, així com dels serveis i activitats que de tot tipus es desenrotllen.   
d) Els ingressos procedents de publicacions, impresos, serveis, certificats i arbitratges sol·licitats del Col·legi; igualment per altres conceptes i activitats que puguen generar recursos econòmics.   
Article 65   
Constitueixen recursos extraordinaris:   
a) Les quotes que amb caràcter extraordinari acorde l'Assemblea de Col·legiats.   
b) Les subvencions o donacions que es concedisquen al Col·legi, per part de l'estat, administració autonòmica, entitats públiques o persones privades.   
c) El producte de l'alienació del seu patrimoni immobiliari.   
d) Les quantitats que per qualsevol altre concepte no especificat puga percebre el Col·legi.   
La totalitat dels recursos, tant ordinaris com extraordinaris, s'aplicaran amb caràcter exclusiu al compliment de les obligacions estatutàries derivades dels fins i funcions del Col·legi.  
Article 66  
La totalitat dels recursos, tant ordinaris com extraordinaris, s'aplicaran amb caràcter exclusiu al compliment de les obligacions estatutàries derivades dels fins i funcions del Col·legi  
Article 67. Regulació econòmica   
L'activitat econòmica del Col·legi es regularà mitjançant la formulació dels pressupostos ordinaris d'ingressos i despeses corresponents a cada exercici econòmic.   
El pressupost d'ingressos s'acomodarà als recursos existents i previsibles, i el de despeses, haurà de tindre en compte les obligacions contretes, i les necessàries per a atendre l'òptim funcionament del Col·legi.  
Article 68. Pressupostos extraordinaris   
Quan les circumstàncies així ho aconsellen, podran elaborar-se pressupostos extraordinaris per a atendre aquelles necessitats imprevistes o d'urgent realització.  
Article 69. Aprovació, examen i liquidació de pressupostos   
I) Els pressupostos tant ordinaris com extraordinaris, seran preparats pel comptador conjuntament amb el tresorer, i una vegada aprovats per la Junta de Govern, se sotmetran a la consideració de l'Assemblea de Col·legiats, que acordarà el pertinent sobre aquests.   
II) En finalitzar l'exercici econòmic anual, el comptador prepararà, conjuntament amb el tresorer, la liquidació dels pressupostos, ingressos i despeses, el balanç de situació i la proposta d'aplicació de resultats.  
Una vegada aprovat per la Junta de Govern, se sotmetran a la consideració de l'Assemblea General de Col·legiats, que acordarà el pertinent sobre aquests.  
CAPÍTOL IX  
Del règim jurídic dels actes del Col·legi i recursos   
contra aquest  
Article 70   
Contra les actes, resolucions i acords de l'Assemblea General i/o de la Junta de Govern es podrà interposar recurs de reposició amb caràcter potestatiu, o bé d'alçada, davant del Consell Autonòmic.   
El recurs de reposició s'interposarà davant del mateix Col·legi en el termini màxim d'un mes, si la resolució del Col·legi va ser expressa. Si no va recaure una resolució expressa, el termini serà el de tres mesos des que s'entenga desestimada la pretensió per silenci administratiu.   
El termini per a interposició del recurs d'alçada serà el d'un mes si l'acte recorregut va ser exprés. Si no va haver-hi resolució expressa per part del Col·legi, el termini serà de tres mesos, a partir de l'endemà a aquell en què es produïsquen els efectes del silenci administratiu.   
Contra la resolució dels esmentats recursos es podrà interposar el corresponent recurs contenciós administratiu.   
Article 71   
Els acords i resolucions del Col·legi són merament executius, podrà acordar-se a petició del recurrent, la suspensió del curs d'aquestes per part del Consell de Col·legis Oficials d'Aparelladors i Arquitectes Tècnics de la Comunitat Valenciana, sempre que concórreguen les circumstàncies legalment previstes amb vista a la suspensió dels actes administratius, objecte de recurs.   
Article 72   
Per al no-previst en el present Estatut serà aplicable la Llei de Règim Jurídic i Procediment Administratiu Comú i la resta de disposicions aplicables.   
CAPÍTOL X  
Del règim deontològic  
Article 73   
Els aparelladors, arquitectes tècnics i enginyers d'edificació estan subjectes a responsabilitat deontològica, en el cas d'infracció dels seus deures col·legials o deontològics.   
Article 74   
Correspon a la Junta de Govern d'aquest Col·legi l'exercici de la facultat disciplinària, i la seua competència s'estén a la sanció de les infraccions de deures professionals o normes ètiques de conducta, quan afecten la professió i el seu exercici.   
La Junta de Govern podrà constituir, en el si d'aquesta, una Comissió Deontològica composta per membres d'aquesta, amb la comesa específica de practicar la instrucció dels expedients.   
Article 75   
Els acords d'incoació i de resolució dels expedients seran adoptats per la Junta de Govern del Col·legi, amb assistència, com a mínim, dels dos terços dels seus components, sense comptar els que hagueren sigut recusats o s'hagueren abstingut d'intervindre o en els que concorreguera causa d'impossibilitat justificada, segons el parer de la Junta de Govern. Els acords hauran de ser presos per majoria dels dos terços dels presents, sense que s'admeten vots particulars.   
Article 76   
L'incompliment per part dels col·legiats dels preceptes continguts en aquests Estatuts, i si és el cas dels reglaments de règim interior d'aquests, o en els acords de les seues respectives juntes de Govern, serà causa de sanció que en cada cas corresponga, i amb aquesta finalitat s'incoarà l'oportú expedient a l'interessat.   
La incoació de l'expedient donarà lloc a la designació per la Junta de Govern, i d'entre els seus components, d'un instructor i un secretari. El cessament d'un instructor no podrà efectuar-se fins que no ultime els seus expedients en tràmit ni encara per cessament estatutari com a membre de la Junta de Govern, llevat que hi haja causa justificada per a això segons el parer de la Junta de Govern.   
Article 77   
De l'acord d'incoació d'expedient amb la designació d'instructor i secretari es donarà compte al col·legiat que corresponga.   
Article 78   
Als efectes procedents, les faltes es classificaran de la manera següent:   
Faltes lleus:   
a) La inadvertència i la negligència excusables en el compliment de preceptes estatutaris o d'acord dels òrgans rectors del Col·legi.   
b) Les incorreccions d'escassa transcendència en la realització dels treballs professionals.   
c) Les faltes reiterades d'assistència o delegació de les mateixes a les reunions de la Junta de Govern, comissions i la resta d'entitats corporatives.   
d) Les inconveniències i desconsideracions de menor importància entre companys.   
e) Els actes lleus d'indisciplina col·legial, així com aquells que públicament danyen el decor o el prestigi de la professió i, en general, els altres casos d'incompliment dels deures professionals o col·legials ocasionats per un descuit excusable i circumstancial.   
Faltes greus:  
a) L'incompliment inexcusable del que disposen els preceptes estatutaris o en els acords dels òrgans rectors del Consell Autonòmic o del Col·legi de València, en especial la intervenció d'un aparellador, arquitecte tècnic i enginyer de l'edificació per a un mateix treball professional per al qual haja sigut designat un altre company, sense obtindre prèviament la seua vènia, o si no n'hi ha, l'autorització pertinent de la Junta de Govern; o emetre informes sobre actuacions d'un altre company, sense haver-li-ho comunicat prèviament a través del Col·legi; o realitzar qualsevol tipus d'actuació que incidisca en la prestació de serveis que està executant un aparellador, arquitecte tècnic i enginyer de l'edificació.   
b) La falsedat de qualsevol dels documents que hagen de tramitar-se a través del Col·legi.   
c) La inacció en els treballs contractats i la percepció maliciosa d'honoraris professionals.   
d) L'encobriment de l'intrusisme professional pels col·legiats.   
e) La realització de treballs o contractació de serveis sense coneixement del Col·legi, mitjançant incúria, imprevisió o una altra circumstància greu, que atempte el prestigi professional.   
f) L'exposició pública verbal o escrita d'assumptes inherents a la professió que originen un desprestigi o menyscapte de la mateixa o dels companys.   
g) Els reiterats actes d'indisciplina col·legial, inclosos els de la desconsideració cap als components de la Junta de Govern i la resta d'òrgans col·legials.   
h) La reiteració de sancions lleus, sense que haja transcorregut entre la comesa de les faltes més d'un any.   
i) La intervenció en treball professional, sense haver obtingut la vènia o autorització determinada.   
Faltes molt greus:   
a) Seran considerades faltes molt greus totes les acabades de qualificar com a greus, sempre que hi concórreguen circumstàncies d'especial malícia i dol, per les quals els seus efectes presenten notable rellevància danyosa.  
b) Incórrer reiteradament en tres faltes qualificades com a greus.  
c) Ser condemnat per delicte dolós, considerat en concepte públic com a infamant o afrontós.  
d) Realitzar accions que ataquen de manera transcendent la dignitat o l'ètica professional.  
Article 79   
Les sancions disciplinàries seran:  
Per faltes lleus:   
1) Advertència per ofici   
2) Reprensió privada davant de la Comissió, amb anotació en l'acta i en l'expedient  
Per faltes greus:   
1) Reprensió pública, efectuada en el butlletí del Col·legi i en el del Consell General.  
2) Inhabilitació per a l'exercici de càrrecs directius per un temps no inferior a tres mesos, i no superior a quatre anys.  
3) Suspensió de nous visats per un temps no superior a tres mesos.  
4) Suspensió de nous visats per un termini superior a tres mesos i inferior a un any.  
5) Suspensió en l'exercici professional per un període de temps que no excedisca de sis mesos.  
Per faltes molt greus:   
1) Suspensió en l'exercici professional per un termini superior a sis mesos i inferior a dos anys.  
2) Expulsió temporal del Col·legi, per un termini superior a sis mesos, i inferior a dos anys  
3) Expulsió definitiva del Col·legi.   
En la imposició d'aquestes sancions la Comissió Deontològica tindrà llibertat de criteri per a aplicar una o altra a la falta de què es tracte, però sempre dins del grup de transgressions a què done origen la sanció corresponent, i aquestes hauran de guardar proporció amb les infraccions comeses.   
Article 80   
No podran ser imposades sancions disciplinàries previstes en l'article anterior sense la prèvia formació d'expedients, excepte en els casos de faltes lleus. Les actuacions seran iniciades per acord de la Junta de Govern sobre la procedència, o no d'incoació d'expedient, a instància de part, quan tinga coneixement o reba comunicació o denúncia sobre una suposada infracció. Abans d'acordar-se la incoació d'expedient o, si és el cas, l'arxivament de les actuacions, la Junta de Govern podrà resoldre sobre la pràctica d'informació reservada. En l'acord d'incoació d'expedient es designarà l'instructor i secretari.   
El termini de prescripció de les infraccions serà de tres anys, per a les molt greus; dos anys, per a les greus, i sis mesos, per a les lleus. Les sancions imposades per faltes molt greus prescriuran al cap de tres anys; les imposades per faltes greus, als dos anys, i les imposades per faltes lleus, a l'any. El termini de prescripció de les infraccions començarà a comptar del dia en què s'hagueren comés, i el de les sancions a partir de l'endemà a aquell en què adquirisca fermesa la resolució per la qual s'imposa la sanció.   
Article 81   
L'Instructor ordenarà la pràctica de quantes proves i actuacions conduïsquen a l'aclariment dels fets i a determinar les responsabilitats susceptibles de sanció, les quals hauran d'estar concloses en el termini màxim de tres mesos, que podrà ser prorrogat en període igual, a petició justificada de l'instructor.   
L'instructor comunicarà als interessats, amb antelació suficient, l'inici de les operacions necessàries per a la realització de les proves que hagueren sigut admeses. En la notificació es consignarà el lloc, data i hora en què es practicarà la prova, amb advertència, si és el cas, que l'interessat puga nomenar assessors perquè l'assistisquen.   
A la vista de les actuacions practicades, i en el termini de vint dies, es formularà un plec de càrrecs en què s'exposaran els fets imputats i que es notificarà als interessats, i se'ls concedirà un termini de vuit dies perquè puguen contestar-los.   
Contestant el plec de càrrecs o transcorregut el termini per a fer-ho, l'instructor formularà, en el termini de vuit dies, proposta de resolució, que es notificarà als interessats, perquè en el termini de vuit dies puguen al·legar quant consideren convenient a la seua defensa.   
La proposta de resolució, amb les actuacions practicades i l'informe de l'instructor, s'elevarà a la Junta de Govern perquè aporte la resolució que procedisca.   
La decisió adoptada per la Junta de Govern serà complida en els seus termes per aquesta.   
Article 82   
No podran actuar en els expedients disciplinaris aquells membres de la Junta de Govern que tinguen amb l'expedientat relació de consanguinitat fins al quart grau, o d'afinitat fins al segon, o tinguen amb ell amistat íntima o enemistat manifesta, o interés professional notori en relació amb els fets que van donar lloc a la incoació de l'expedient; es considerarà com a falta molt greu la inobservança d'aquesta prescripció. L'expedientat, una vegada se li haja notificat la incoació de l'expedient i la designació d'instructor i secretari podrà, en el termini de cinc dies hàbils, recusar aquell membre de la Junta de Govern en qui concorregueren les circumstàncies abans assenyalades, i correspondrà resoldre a la mateixa Junta de Govern sobre la procedència o no de l'abstenció o recusació.   
Article 83   
Contra la fallada recaiguda en l'expedient disciplinari es podrà interposar recurs ordinari en el termini d'un mes a partir de la seua notificació.   
Contra la resolució recaiguda en el recurs ordinari podrà interposar-se recurs davant de la jurisdicció contenciosa administrativa.  
CAPÍTOL XI  
Règim de distincions i premis  
Article 84   
S'estableix un sistema de recompenses i premis per als col·legiats que es distingisquen notòriament en el camp professional o en qualsevol altra activitat que dignifique la professió.   
L'esmentada distinció podrà consistir en l'atorgament de diploma, medalla, placa o un altre objecte significatiu del reconeixement als mèrits extraordinaris de l'interessat.   
Les propostes, degudament raonades, podran ser formulades per la Junta de Govern o per un nombre de col·legiats que com a mínim abaste el 2% del cens col·legial, i seran incloses en l'orde del dia de l'Assemblea a què haja de sotmetre la proposta.   
CAPÍTOL XII  
Modificació d'Estatuts  
Una vegada aprovat per Junta de Govern el projecte d'Estatuts o qualsevol modificació d'aquests, el seu text íntegre estarà a disposició de tots els col·legiats a la secretaria del Col·legi, durant un termini mínim de 15 dies, i es donarà la deguda publicitat del contingut de tal acord.   
Una vegada finalitzat l'esmentat termini, els col·legiats disposaran d'un nou termini no inferior a 30 dies, perquè redacten per escrit i remeten la Junta de Govern les esmenes que estimen oportunes.   
En l'Assemblea General convocada a aquest efecte tan sols seran objecte de discussió i, si és el cas, votació les esmenes presentades per escrit.   
Per a l'aprovació o modificació dels Estatuts es requerirà el nombre de vots previst en l'article 27.